cyanic-selkie/wikianc huggingface dataset:
Black Sabbath
1979–1982: Príchod Dia, Heaven and Hell a Mob Rules
Dňa 18. augusta 1980, po koncerte v Minneapolise, Ward od kapely odišiel, komentoval to slovami: „Bolo už pre mňa neprípustné vyjsť na pódium bez Ozzyho. Bol som v liehu 24 hodín denne a môj alkoholizmus naberal na tempe". Geezer Butler uviedol, že po záverečnej šou Warda bol bubeník opitý a povedal, že „by mohol byť rovnako aj Marťanom“. Ward sa potom urazil, zbalil si veci, nasadol do autobusu a odišiel. Po náhlom Wardovom odchode skupina najala bubeníka Vinnyho Appicea. Ďalšie problémy pre skupinu nastali počas ich koncertu 9. októbra 1980 v Milwaukee aréne. Koncert sa zvrhol v nepokoje, ktoré vyústili do 160 zatknutí a v aréne bola spôsobená škoda 10 000 dolárov. Podľa agentúry Associated Press „dav väčšinou mladých mužov najskôr vyvádzal pri vystúpení kapely Blue Oyster Cult“ a potom začal protestovať, keď čakal hodinu, kým začne hrať Black Sabbath. Potom niekto z publika hodil pivovú fľašu, ktorá zasiahla basgitaristu Butlera a vystúpenie sa skončilo..
thumb|right|Black Sabbath na koncerte v [[Cardiff|Cardiffe (1981)]] Svetové turné Heaven and Hell skončilo vo februári 1981. Následne na to kapela odišla do štúdia, aby začala nahrávať svoj ďalší album. Druhý album Black Sabbath, ktorý produkoval Martin Birch a naspieval ho Ronnie James Dio pod názvom Mob Rules vyšiel v októbri roku 1981. Fanúšikovia album chválili, no menej boli z neho nadšení hudobní kritici. J. D. Considine z časopisu Rolling Stone dal albumu jednu hviezdičku a dodal, „Mob Rules potvrdzuje, že kapela je rovnako mdlá a plytká ako kedykoľvek predtým". Rovnako ako u väčšiny predchádzajúcich projektov skupiny, aj tomuto albumu čas pomohol zlepšiť názory hudobnej tlače. Desať rokov od uvedenia označil Eduardo Rivadavia z Allmusic Mob Rules za „vynikajúcu nahrávku“. Album získal zlatú certifikáciu a v britských rebríčkoch bol dvadsiaty. Titulná skladba „The Mob Rules", ktorú nahrali v starom anglickom sídle Johna Lennona, znie v pozmenej verzii aj v animovanom filme Heavy Metal z roku 1981.
Skupina nebola spokojná s kvalitou albumu Live at Last, preto nahrala počas turné Mob Rules v roku 1982 iný koncertný album Live Evil. Nahrávky vznikli v amerických mestách: Dallas, San Antonio a v Seattle. Počas mixovania zvuku albumu v štúdiu boli Iommi a Butler v spore s Diom. Podozrievali ho, že manipuloval s výslednou hlasitosťou svojho spevu. Dio navyše nebol spokojný ani s jeho vyobrazením na obale albumu. Butlerovi sa tiež nepozdávalo, že Dio a Appice počas mixovania albumu pracujú na sólovom albume bez toho, aby to oznámili ostatným členom Black Sabbath. „Ronnie chcel do výroby viac vstupovať,“ povedal Iommi. „Geezera tým rozčuľoval. Spory napokon vyvrcholili skončením spolupráce". Ronnie James Dio spolu s Vinniem Appicem odišli od Black Sabbath v novembri 1982 a založili si novú kapelu. Album Live Evil vyšiel v januári 1983, no bol zatienený platinovo predávajúcim sa sólovým koncertným albumom Ozzyho Osbourna Speak of the Devil.
1982–1984: Ian Gillan spevákom kapely a album Born Again
Po Diovom odchode, zvyšní pôvodní členovia, Iommi a Butler, vyhlásili konkurz na speváka, s ktorým plánovali realizovať nasledujúci hudobný projekt kapely. Uvažovalo sa o spevákovi kapiel Deep Purple a Whitesnake, Davidovi Coverdalem, mohol to byť aj Nicky Moore z britskej kapely Samson, či John Sloman z kapely Lone Star. Iommi v svojej biografii píše, že na skúške u kapely Black Sabbath bol aj Michael Bolton. V decembri 1982 sa skupina nakoniec zhodla, že najvhodnejším členom po Diovi by bol pre nich v tom čase už bývalý spevák kapely Deep Purple, Ian Gillan. Ich nová spoločná skupina sa pôvodne nemala nazývať Black Sabbath, no pod nátlakom hudobného vydavateľstva boli prinútení, aby si tento názov ponechali. V júni 1983 sa k nim pripojil aj bubeník Bill Ward a spoločne šli do vidieckych ateliérov The Manor Studios v Shipton-on-Cherwell (Oxfordshire). Album, ktorý produkovali podľa Wardových slov „bol úplne prvým, ktorý nahrali nenadrogovaní a triezvi.“ On sa vraj prvýkrát opil až po tom, čo dokončil všetky svoje časti nahrávania a to, podľa jeho názoru „nebol veľmi dobrý nápad...“ Údajne šesťdesiat až sedemdesiat percent jeho energie bolo spotrebovaných na učenie sa, ako prežiť deň bez toho, aby sa napil a naučiť sa, ako robiť veci bez chlastu a tridsať percent z práce bola energia vydaná na nahrávanie
Výsledok ich snaženia, album Born Again, ktorý prišiel na trh dňa 7. augusta 1983, nemal u kritiky dobrú odozvu. Napriek tomu bol v rebríčkoch Spojeného kráľovstva na štvrtom a v USA na 39. mieste. Aj tri desaťročia po jeho vydaní ho Eduard Rivadavia z Allmusic označil za „hrozný“ a poznamenal, že „Gillanov bluesový štýl a vtipné texty boli úplne nezlučiteľné s pánmi skazy a temnoty“.
Ward bol neschopný prekonať tlak a ísť so skupinou na koncertné turné. Neskôr uznal, že to bola z jeho strany chyba. Na svetovom turné Born Again ho preto nahradil Bev Bevan z kapely Electric Light Orchestra. V Európe bola ich preskupinou kapela Diamond Head, v USA s nimi koncertovali Quiet Riot a Night Ranger. V roku 1983 boli v Anglicku hlavnými účinkujúcimi festivalu Reading Festival. Medzi raritami ich vystúpenia bolo, že medzi skladbami kapely Black Sabbath zahrali aj megahit „Smoke on the Water“ od skupiny Deep Purple.
1984–1987: Prestávka, Hughes ako spevák, Seventh Star a Gillen spevákom
Po turné Born Again v marci 1984, Ian Gillan od Black Sabbath odišiel a vrátil sa ku kapele Deep Purple, ktorá sa po prestávke vracala na hudobnú scénu. Z Black Sabbath odchádzal aj Bevan a Gillan k tomu poznamenal, že on a Bevan sa v tejto kapele cítili ako najatá výpomoc pre Iommiho. Skupina potom prijala neznámeho speváka z Los Angeles Davida Donata a k skupine sa opäť pripojil aj Ward. Nová zostava počas roku 1984 písala a skúšala a nakoniec v októbri spolu s producentom Bobom Ezrinom nahrali spoločné demo. Nakoľko s výsledkom spokojní neboli, kapela sa krátko nato s Donatom rozišla. Ward, znechutený zo zmien v zostave kapely krátko potom odišiel. K situácii dodal: „Toto nie sú Black Sabbath.“ Butler v novembri 1984 od Black Sabbath odišiel aby sa mohol venovať sólovému projektu. „Keď to vzal Ian Gillan, bol to pre mňa koniec,“ dodal. „myslel som, že to bol iba žart. Keď sme sa dali dokopy s Gillanom, nemal to byť album Black Sabbath. Po dokončení sme album dali Warner Bros. Oni povedali, že ho idú vydať ako album Black Sabbath a my sme stratili pôdu pod nohami. Bol som z toho skutočne rozčarovaný a Gillan bol tiež parádne nasratý. Bolo to všetko na jeden album a na jedno turné a stačilo.“
Po odchode Warda aj Butlera sa jediný zostávajúci pôvodný člen Sabbath, Tony Iommi, rozhodol prerušiť fungovanie kapely a s dlhoročným klávesistom Sabbath, Geoffom Nichollsom, začal pracovať na svojom sólovom albume. Počas nahrávania materiálu na tento sólový album súhlasil, aby sa originálna zostava Black Sabbath zúčastnila na Geldofovej benefičnej akcii Live Aid. Vystúpili na nej spolu na koncerte dňa 13. júla 1985 v Philadelphii. Na tejto akcii sa v pôvodných zostavách stretli aj iné predtým viac rokov rozpustené kapely, ako boli napríklad The Who a Led Zeppelin. „Všetci sme boli opití, keď sme robili Live Aid,“ spomína Geezer Butler, „no neopili sme sa spoločne.“
K svojej sólovej tvorbe Iommi získal basgitaristu Davea Spitza (z kapely Great White), bubeníka Erica Singera a pôvodne mal v úmysle nahrávať s viacerými spevákmi, vrátane Roba Halforda z Judas Priest, bývalého speváka skupiny Deep Purple a Trapeze, Glenna Hughesa a bývalého speváka Sabbath. Ronnieho. Jamesa Dia. Tento plán mu však nevyšiel. „Mali sme v pláne použiť rôznych vokalistov. Bolo však pre tento zámer problematické riešiť časovanie výroby a súhlasy od ich nahrávacích spoločností. Glenn Hughes, ktorý pôvodne prišiel do štúdia nahrať jedinú pesničku, nakoniec naspieval celý album.“
thumb|left|Black Sabbath v roku 1986. zľava: [[Dave Spitz, Glenn Hughes, Tony Iommi, Eric Singer a Geoff Nicholls]] Skupina strávila zvyšok roka v štúdiu a vyrobila hudobný materiál, ktorý nakoniec vyšiel pod názvom Seventh Star (1986). Vydavateľstvo Warner Bros. odmietlo vydať album ako sólový projekt Tonyho Iommiho a trvalo na tom, že ho dá na trh len ako album od kapely Black Sabbath. Pod nátlakom sa nakoniec dohodli, že projekt vydajú v januári 1986 ako „Black Sabbath featuring Tony Iommi“. „Otvorila sa celá plechovka červov,“ komentuje to Iommi. „Keby sme ho mohli vydať ako sólový album, bol by prijatý omnoho lepšie.“ Seventh Star znel tak trochu ako album Sabbath. Obsahoval prvky popularizované hardrockovou scénou zo Sunset Strip z 80. rokov. V svojej dobe ho kritika neprijala, neskôr ho recenzenti ako Allmusic videli v lepšom svetle a album označili za „často nepochopený a podceňovaný“.
Nová zostava potom skúšala šesť týždňov prípravu na celosvetové turné. Nakoniec boli prinútení názov Black Sabbath používať. Hughes k tomu hovorí: „Bol som v projekte Tonyho Iommiho, ale nebol som v Black Sabbath. Myšlienka byť v Black Sabbath ma vôbec nelákala. Glenn Hughes spievajúci v Black Sabbath je pre mňa ako James Brown spievajúci v Metallike. Proste to dokopy nejde.“ Iba štyri dni pred začiatkom turné sa Hughes v bare pobil s s manažérom kapely Johnom Downingom, ktorý spevákovi rozštiepil orbitálnu kosť. Zranenie znemožnilo Hughesovi vytsupovať a tak skupina najala speváka Raya Gillena. Polovica koncertov v USA bola potom z dôvodu nízkej predajnosti vstupeniek zrušená. Na turné s Black Sabbath koncertovali kapely W.A.S.P. a Anthrax.
V októbri 1986 Black Sabbath začali s producentom Jeffom Glixmanom v štúdiách Air Studios v Montserrat nahrávať nový hudobný materiál. Nahrávanie bolo od svojho začiatku poznačené radom problémov. Glixmana, ktorý po úvodných nahrávkach odišiel, nahradil producent Vic Coppersmith-Heaven. Basgitarista Dave Spitz z „osobných dôvodovi“ odišiel a nahradil ho bývalý basgitarista skupiny Rainbow a sprievodnej kapely Ozzyho Osbournea. Bob Daisley. Daisley nanovo nahral všetky basové linky a napísal k piesňam albumu texty. Pred dokončením albumu však odišiel do sprievodnej kapely Garyho Moora a so sebou zobral bubeníka Erica Singera. Po problémoch s druhým producentom, Coppersmith-Heavenom, sa kapela v januári 1987 vrátila do anglických Morgan Studios, kde spolupracovala s novým producentom, Chrisom Tsangaridesom. Počas nahrávania v Spojenom kráľovstve ich nový spevák, Ray Gillen, náhle skupinu Black Sabbath opustil, aby potom spolu s gitaristom Johnom Sykesom (predtým Tygers of Pan Tang, Thin Lizzy, Whitesnake) založil kapelu Blue Murder.
1987–1990: spevák Tony Martin, The Eternal Idol, Headless Cross, a Tyr
Ďalším členom, ktorého si kapela najala bol heavymetalový spevák Tony Martin. S ním opäť nahrali Gillenove vokály a bicie s perkusiami pre nové hudobné materiály pre Black Sabbath skompletizoval Bev Bevan z Electric Light Orchestra. Pred vydaním nového albumu, kapela potvrdila účinkovanie na šiestich koncertoch v Sun City, v Juhoafrickej republike. Bolo to v období vlády apartheidu a tak si kapela vyslúžila kritiku od aktivistov a umelcov angažovaných v združení Artists United Against Apartheid, ktorí od roku 1985 bojkotovali svoje kultúrne aktivity v tejto krajine. Aj bubeník, Bev Bevan, odmietol hrať na týchto koncertoch, preto ho nahradil Terry Chimes, pôvodne člen kapely The Clash.
Takmer po roku nahrávania vyšiel dňa 8. decembra 1987 kapele Black Sabbath album The Eternal Idol, ktorý vtedajšia hudobná kritika úplne odignorovala. Aj neskôr, v ére internetu, boli odozvy na tento album zmiešané. V Allmusic sa píše, že „Martinov silný hlas dodal skupine nový oheň“ a album obsahoval „niektoré z najťažších riffov, aké Iommi za posledné roky nahral“. Blender dal albumu dve hviezdičky a tvrdil, že album je „od Black Sabbath iba podľa názvu“. V rebríčkoch Spojeného kráľovstva bol album na 66. mieste v USA bol 168.. Turné Eternal Idol bolo v Nemecku, Taliansku a po prvý raz v Grécku. Čiastočne aj kvôli reakcii promotérov na incident v Juhoafrickej republike boli ďalšie európske predstavenia zrušené. Basgitarista Dave Spitz krátko pred turné kapely odišiel a nahradil ho Jo Burt, bývalý člen skupiny Virginia Wolf.
Po komerčne neúspešnom projekte The Eternal Idol, hudobné vydavateľstvá Vertigo Records a Warner Bros. s kapelou spoluprácu ukončili. Black Sabbath podpísali zmluvu s I.R.S. Records. V auguste v roku 1988 si kapela vyhradila čas na nahrávanie svojho ďalšieho albumu. V dôsledku problémov s produkovaním albumu Eternal Idol sa Tony Iommi rozhodol ďalšie album skupiny produkovať sám. „Bol to úplne nový začiatok,“ hovoril Iommi. „Musel som to celé prehodnotiť a rozhodol som sa, že si musíme znova vybudovať istú kredibilitu.“ Z kapely Rainbow si najal bubeníka Cozyho Powella, ku klávesom dlhoročného spolupracovníka Geoffa Nichollsa, štúdiového hudobníka, basgitaristu Laurencea Cottla a „zaplatil nahrávanie v jednom veľmi lacnom štúdiu v Anglicku“.
1990–1992: Diov návrat a Dehumanizer
V auguste 1990 na americkom Diovom koncertnom turné, Lock Up the Wolves, sa k hudobníkom na pódiu v minesotskom Auditóriu Roya Wilkinsona v piesni „Neon Knights" pripojil aj Geezer Butler. Po tomto predstavení obaja dospeli k názoru, že by mohlo byť dobré ich opätovné spojenie v kapele Black Sabbath. Butler o tomto nápade presvedčil Iommiho, ktorý následne rozpustil aktuálnu zostavu kapely: vylúčil z skupiny speváka Tonyho Martina a basgitaristu Neila Murraya. Neskôr sa k tomu vyjadril, že „Mrzí ma to v mnohých smeroch, šlo nám to už spolu celkom dobre, ale vlastne ani neviem prečo sme sa rozhodli že sa znovu spojíme s Diom. Nebolo to celkom o peniazoch. Zdalo sa mi, že by sme mohli nadviazať na niečo, čo fungovalo predtým."
Dio, Butler, Iommi a bubeník Cozy Powell začali spolu na jeseň v roku 1990 pracovať na ďalšom projekte Black Sabbath. V novembri si pri páde z koňa zlomil Powell bedrovú kosť. Nakoľko po úraze zostal neschopný nahrávať za bicími nástrojmi ho nahradil Vinny Appice. Táto zostava kapely, ktorá už mala za sebou spoločný projekt, album Mob Rules, prišla nahrávať do štúdia spolu s produdentom Reinholdom Mackom. Celoročné nahrávanie bolo poznačené problémami. Pramenili predovšetkým z napätia v písaní a prepisovaní piesní, ktoré eskalovalo medzi Iommim a Diom.„Bola to len a len tvrdá práca,“ povedal Iommi. „Trvalo nám to príliš dlho. Tento album nás stál milión dolárov, čo je absurdné.“ Dio spomínal na album ako na ťažký, no podľa neho stál za to: „Bolo to niečo, čo sme museli zo seba riadne žmýkať, ale myslím si, že preto to funguje. Niekedy potrebujete takéto napätie, lebo nakoniec skončíte len pri výrobe vianočného albumu.“
Výsledok ich spolupráce, album Dehumanizer, vyšiel na britský trh dňa 22. júna 1992. V USA dňa 30. júna vyšiel pod hlavičkou vydavateľstva Reprise Records. Aj keď odozvy kritiky na tento album boli rozpačité, bol to naúspešnejší komerčný projekt kapely tejto dekády. Jeho singel „TV Crimes" sa v rozhlasových hitparádach dostal do Top 40, album bol v rebríčku Billboard 200 na 44. mieste. Na albume je aj nahrávka „Time Machine", ktorá bola v roku 1992 použitá vo filme Waynov svet.
V júli 1992 začala skupina Black Sabbath turné Dehumanizer, na ktorom s nimi boli kapely Testament, Danzig, Prong a Exodus. V tom období ich bývalý spevák, Ozzy Osbourne, oznamoval svoj prvý odchod do umeleckého dôchodku a pozval na svoje turné No More Tours aj Black Sabbath. Chcel od nich, aby s nimi otvoril vystúpenia na posledných dvoch koncertoch v Kalifornii. Skupina súhlasila okrem Dia, ktorý Iommimu povedal: „Neurobím to. Nepodporujem klauna.“
Od kapely Dio odišiel dňa 13. novembra 1993 po koncerte v kalifornskom Oaklande. Bolo to noc predtým ako Black Sabbath zahrali na Osbourneho rozlúčkovom koncerte. Na poslednú chvíľu sa dohodli, aby s nimi na dvoch koncertoch spieval Rob Halford z kapely Judas Priest. Bolo to prvýkrát od roku 1985, kedy sa spolu na pódiu Iommi, Butler, Osbourne a Ward stretli na benefičnej akcii Live Aid a zahrali si opäť nekoľko skladieb od Black Sabbath. Vzišli z toho myšlienky na opätovné zjednotenie pôvodnej kapely, no nápad nemal dlhé trvanie. „Ozzy, Geezer, Tony a Bill ohlásili spojenie Black Sabbath,“ komentoval to Dio „Aj ja som si myslel, že je to skvelý nápad. Ale myslím, že Ozzy si to nemyslel. Bol to len nápad... neprekvapilo ma, že to skončilo tak ako to skončilo. Boli ľahko čitateľní. Nemuseli nič hovoriť. “
1992–1997: Návrat Tonyho Martina Cross Purposes a Forbidden
Vinny Appice sa po spoločnom koncerte pôvodnej kapely Black Sabbath znovu pripojil k sprievodnej skupine Ronnieho Jamesa Dia a nahral s ním albumy Strange Highways a Angry Machines. Iommi a Butler najali pôvodného bubeníka kapely Rainbow, Bobbyho Rondinelliho, a opäť začali spolupracovať so spevákom Tonym Martinom. Vrátili sa spolu do štúdia, kde chceli pracovať na novom materiáli, ktorý zas pôvodne nemal vyjsť ako projekt kapely Black Sabbath. Podľa Geezera Butlera práca na nahrávaní mala fakt len vyplniť čas, kým pôvodná zostava Black Sabbath stretne a zrealizuje svoj Renuion a to čo nahrávali chceli vydať ako hudobný projekt vydaný pod hlavičkou dvojice Iommi/Butler.
Nakoniec pod tlakom hudobnej spoločnosti vyšiel dňa 8. fberuára 1994 tejto verzii skupiny Black Sabbath ich sedemnásty štúdiový album, Cross Purposes. Albumu mal od hudobnej kritiky rozpačité odozvy. V časopise Blender dostal dve hviezdičky a komentár o tom, že v tom istom roku vydaný album Superunknown od kapely Soundgarden „má s Black Sabbath spoločné viac, ako tento ich vedľajší kšeft “. Bradley Torreano z Allmusic označil Cross Purpose za „prvý album od Born Again, ktorý aj znie, ako keby bol nahrávkou od Black Sabbath“. V rebríčku Spojeného kráľovstva bol album tesne pod Top 40, na 41. mieste, v rebríčku Billboard 200 Spojených štátov bol 122. Medzi nahrávkami na Cross Purposes je aj pieseň „Evil Eye “, na ktorej ako autor spolupracoval Eddie Van Halen, no pre možné spory s jeho vydavateľom nie je toto autorstvo oficiálne na obale uvedené. Koncertné turné Cross Purposes začalo v USA vo februári. Spolu s nimi na vystúpeniach účinkovali kapely Morbid Angel a Motörhead. Koncert, ktorý sa konal dňa 13. apríla 1994 v lodýnskej sále Hammersmith Apollo nakrútili a spolu s CD vydali na VHS pod názvom Cross Purposes Live. Po európskom turné, na ktorom s nimi boli skupiny Cathedral a Godspeed od nich v júni 1994 odišiel bubeník Bobby Rondinelli a na jeho miesto prišiel pôvodný hráč na bicie nástroje v kapele Black Sabbath, Bill Ward, ktorý s nimi potom hral na piatich koncertoch v Južnej Amerike.
Po turné Cross Purposes, basgitarista Geezer Butler druhýkrát od kapely odišiel. Založil si svoj vlastný sólový projekt, ktorý nazval GZR a v roku 1995 vydal album Plastic Planet. Je na ňom aj nahrávka „Giving Up the Ghost“, ktorá v texte kritizuje Tonyho Iommiho za to, že používa názov Black Sabbath v doslovnom preklade má v texte slová: Plagovali ste a parodovali/ kúzlo nášho významu/ legenda vo vašej mysli/ odišla všetci vaši priatelia za sebou/ nemôžete si pripustiť, že sa mýlite/ duch je mŕtvy a preč Iommi ten text veľmi nevnímal a prijal skôr s uznaním, že Geezer má svoj vlastný projekt, bral ho ako priateľa a nestál o to aby mali spolu spory
Po Butlerovom odchode opustil znovu kapelu aj bubeník Bill Ward. Iommi prijal späť niekdajších členov: Neila Murraya na basgitaru a Cozyho Powella k bicím, čím sa vlastne skompletizovala zsotava, ktorá v roku 1990 nahrala album Tyr. Ako producenta si najali gitaristu Ernieho C zo skupiny Body Count a na jeseň odcestovali do Londýna nahrávať nový štúdiový album. Na albume v skladbe „Illusion of Power“ ako hosť spieva aj Ice-T. Výsledný album, Forbidden, ktorý vyšiel 8. júna 1995. bol v rebríčkoch Spojených štátov prepadákom. Kritici boli voči nemu skeptickí, Bradley Torreano z Allmusic uviedol: „Vďaka nudným piesňam, strašnej produkcii a neinšpiratívnym vystúpeniam sa mu všetci okrem najnadšenejších fanúšikov vyhýbajú.“ a časopis Blender o Forbidden písal ako o „trapase... a najhoršom albume kapely".
Black Sabbath vyrazili na svetové turné Forbidden v júli 1995. Koncertovali s nimi na ňom skupiny Motörhead aTiamat. Po dvoch mesiacoch od nich zo zdravotných dôvodov odišiel Cozy Powell a na jeho miesto sa vrátil Bobby Rondinelli. „Členovia, ktorých som mal v poslednej zostave - Bobby Rondinelli, Neil Murray - sú skvelí ľudia...“ hovoril Iommi pre fanzine Southern Cross, ktorý sa zaoberal kapelou Sabbath. „Bola to ideálna zostava. Nie som si istý, či v speve, ale s Neilom Murrayom a Bobbym Rondinellim som si naozaj dobre rozumel.“
V decembri 1995 po skončení ázijských koncertov dal Tony Iommi kapele pauzu a spolu s bývalým spevákom skupiny Black Sabbath Glennom Hughesom a bývalým bubeníkom Judas Priest Daveom Hollandom začal pracovať na svojom sólovom albume. Album po dokončení oficiálne nevyšiel. Dostal sa na čierny trh ako bootleg s názvm Eighth Star. Oficiálne bol vydaný v roku 2004 pod názvom The 1996 DEP Sessions, pričom Hollandove bicie naň znova nahral bubeník Jimmy Copley.
V roku 1997 Tony Iommi súčasnú zostavu rozpustil, aby sa opäť oficiálne spojil s Ozzym Osbourneom a pôvodnou zostavou Black Sabbath. Vokalista Tony Martin tvrdil, že sa pôvodné zloženie kapely dohodlo na spolupráci už v roku 1992 počas krátkeho stretnutia skupiny na turné Ozzyho Osbourna v Costa Mesa a že skupina vydala ďalšie albumy preto, aby plnila nahrávaciu zmluvu s I.R.S. Martin neskôr označil Forbidden (1995) za album, vďaka ktorému kapela splnila z dohodu s vydavateľom, zbavila sa speváka a znovu sa dala dokopy. V tom čase o tom ale ešte nevedel. I.R.S. Records vydali v roku 1996 kompiláciu, ktorú nazvali The Sabbath Stones. Ja na ňom výber z albumov od Born Again (1983) po Forbidden (1995). Tento hudobný nosič vyšiel, aby ukončil zmluvu Tonyho Iommiho s vydavateľstvom.
1997–2006: Opätovné spojenie s Osbournom a Reunion
V lete 1997 sa Iommi, Butler a Osbourne znovu spojili, aby sa spolu s Osbourneho sólovou kapelou Bilzzard of Ozz stali hlavnými účinkujúcimi na festivale Ozzfest. V Black Sabbath na bicích nástrojoch nahradil Warda Osbourneov bubeník Mike Bordin. „Začalo to tým, že som sa ku pár skladbám pripojil k Ozzyho kapele,“ vysvetľoval Iommi, „potom to príchodom Geeezera prešlo do zmenšenej zostavy Black Sabbath. Bill to nestíhal. mali sme termíny na veľa dôležitých koncertov... Jediná skúška, ktorú sme ešte nemali urobenú bola s bubeníkom. Napadlo ma vtedy, že keby sme chceli znovu zapojiť Billa, trvalo by to oveľa viac času.“
thumb|Black Sabbath dňa 16. decembra 1999 na pódiu v [[Stuttgarte: Butler, Osbourne, Iommi, Ward]] V decembri 1977 sa k skupine pripojil aj Ward. Bolo to prvýkrát od Ozzyho „rozlúčkového koncertu“ z roku 1992. Nahrali spolu dva koncerty, ktoré sa konali v Národnom exhibičnom centre v Birminghame. Koncert vyšiel 20. októbra 1998 na dvojalbume s názvom Reunion. V rebríčku Billboard 200 sa tento album dostal na jedenáste miesto, v USA bol paltinovým. Sprevádzal ho singel „Iron Man“, ktorý v roku 2000 kapele Black Sabbath priniesol prvú Cenu Grammy za Najlepšiu metalovú nahrávku, Bolo to tridsať rokov potom, ako bola táto skladba nahratá v svojej originálnej verzii. Na albume Reunion sú dve nové štúdiové nahrávky, „Psycho Man“ a „Selling My Soul“, ktoré sa obidve dostali do Top 20 rebríčka Billboard Mainstream Rock Tracks.
Krátko pred európskym turné v lete 1998 dostal Ward infarkt a dočasne ho nahradil bývalý bubeník Vinny Appice. Ward sa vrátil na americké turné, kde im bola predskupinou kapela Pantera. Toto turné začalo v januári 1999, pokračovali v lete ako hlavní účinkujúci na festivale Ozzfest. Po týchto vystúpeniach skupina mala do prestávku, počas ktorej sa jej členovia venovali sólovým projektom. Iommi vydal v roku 2000 svoj prvý oficiálny sólový album Iommi, zatiaľ čo Osbourne pokračoval v práci na albume Down to Earth (2001).
Na jar v roku 2001 šla originálna zostava Black Sabbath spolu s producentom, Rickom Rubinom, nahrávať do štúdia, no nahrávanie zastavili, lebo Osbourne musel v lete odísť dokončiť svoj sólový projekt. „Skončilo to...“ hovoril Iommi. „Je to škoda, pretože [piesne] boli naozaj dobré".
V marci 2002, debutovala na MTV Osbourneho reality show The Osbournes, ktorá získala cenu Emmy a čoskoro sa stala aj celosvetovým hitom. Šou predstavila Osbourneho obroskému množstvu ľudí, čím sa upútal záujem verejnosti na všetky jeho predchádzajúce hudobné projekty. Vydavateľstvo Sanctuary Records v roku 2002 dalo na trh koncertný dvojalbum Past Lives, na ktorom je materiál nahratý v 70. rokoch, 20. storočia vrátane albumu Live at Last z roku 1980. Kapela si dala prestávku až do leta 2004, keď sa po dva roky zúčastnila festivalu Ozzfest. V novembri 2005 bol Black Sabbath uvedený do Britskej hudobnej sieni slávy a v marci 2006, po predošlom Osbroneovom odmietnutí nominácie v roku 1999, bola kapela uvedená aj do americkej Rokenrolovej sieni slávy. Pri slávnostnom uvedení do tejto siene im kapela Metallica vzdala poctu zahraním dvoch skladieb: „Hole in the Sky" a „Iron Man".
2006–2010: The Dio Years a Heaven & Hell
Kým Ozzy Osbourne v roku 2006 nahrával skladby na svoj nový album, vydal hudobný label Rhino Records kompiláciu Black Sabbath: The Dio Years, ktoré pochádzala z výberu zo štyroch albumov, ktoré s kapelou nahrával Ronnie James Dio. Pre tento projekt sa Iommi, Butler, Dio a Appice stretli v štúdiu, kde ako kapela Black Sabbath nahrali aj tri nové skladby. Album The Dio Years vyšiel dňa 3. apríla 2007. V rebríčku Billboard 200 bol na 54. mieste a jeho singel, „The Devil Cried" bol v rebríčku Mainstream Rock Tracks na 37. pozícii. Povzbudení výsledkom sa Iommi a Dio rozhodli s touto verziou kapely znovu spojiť a v roku 2007 vydať na spoločné koncertné turné. Nakoľko bola v tom čase na hudobnej scéne verejne prezentovaná aj pôvodná kapela Black Sabbath v zložení Osbourne, Butler, Iommi a Ward, táto nová zostava si ponechala podľa ich spoločného albumu názov, Heaven & Hel l. Na otázku o názve skupiny Iommi uviedol: „Je to reálne Black Sabbath, nech si o tom vravíme čokoľvek... takže každý vie, čo dostáva [a], ale ľudia neočakávajú, že budú počuť „Iron Mana“ a všetky tie pôvodné piesne. Robili sme spolu toľké roky a je pekné robiť znova všetko aj všetko to, čo sme robili s Ronniem.“ Pôvodne mal s kapelou hrať aj Ward, no nakoniec toto účinkovanie kvôli niektorým osobným sporom s niektorými jej členmi odmietol. Nahradil ho pôvodný člen skupiny, Vinny Appice, čím sa spojila zostava, ktorá spolupracovala na obsahu albumov Mob Rules (1981) a Dehumanizer (1992).
Na americkom turné spolu s Heaven & Hell koncertovali Megadeth a Machine Head. Z turné vznikla dňa 30 marca 2007 v New Yorku nahrávka koncertného albumu a DVD s názvom Live from Radio City Music Hall. V novembri 2007 Dio potvrdil, že majú spoločný plán v nasledujúcom roku nahrať nový štúdiový album. V apríli 2008 oznámili vydanie boxsetu a spoločné Metal Masters Tour, na ktorom s nimi vystúpia kapely Judas Priest, Motörhead a Testament. Boxset s názvom The Rules of Hell obsahoval remastrované verzie všetkých piesní, ktoré s kapelou Black Sabbath naspieval Ronnie James Dio bol hlavnou súčasťou hudobného setu k Metal Masters Tour. V roku 2009 skupina ohlásila, že ich debutový štúdiový album sa bude volať The Devil You Know. Album vyšiel dňa 28. apríla 2009.
Dňa 26. mája 2009 na federálnom súde v New Yorku Osbourne podal žalobu proti Iommimu s obvinením, že si nelegálne nárokuje názov kapely. Iommi to namietal, že je počas celej jej 41-ročnej kariéry jediným stálym členom kapely a že jeho spoluhráči sa v 80. rokoch vzdali práv na jej meno. Aj keď sa Osbourne v žalobe domáhal 50% vlastníctva ochrannej známky, uviedol, že dúfa, že súdne konanie povedie k rovnomernému vlastníctvu pre všetkých jej štyroch pôvodných členov.
V marci 2010 Black Sabbath oznámili, že spolu s kapelou Metallica vydajú spoločný singel, ktorý vyšiel dňa 17. apríla 2010. Dňa 16. mája 2010 Ronnie James Dio zomrel na rakovinu žalúdka. V júni 2010 sa skončil právny spor medzi Ozzym Osbournom a Tonym Iommim o ochrannú známku, názvu kapely Black Sabbath. Podmienky ich dohody neboli zverejnené.
2010–2014: Druhé spojenie s Osbournom a 13
Dňa 11. novembra 2011 Iommi, Butler, Osbourne a Ward oznámili, že sa opäť dávajú dokopy, aby nahrali nový album, ku ktorému na rok 2012 plánujú koncertné turné. Dňa 9. januára 2012 Iommimu diagnostikovali lymfóm. Táto správa spôsobila, že skupina odriekla všetky plánované európske koncerty s výnimkou dvoch akcií: Download Festival a Lollapalooza Festival. Neskôr oznámlili, že vystúpia na menšom koncerte v ich domovskom meste Birminghame. Bol to prvý koncert od ich stretnutia a jediný ich koncert, ktorý sa v tomto roku konal v interiéri. Vo februári 2012 bubeník Ward oznámil, že sa už nebude podieľať na akciách skupiny dovtedy, kým mu nebude ponúknutá „zmluva, ktorú by bolo možné podpísať“.
Choteč (okres Pardubice)
Choteč je obec v Česku v okrese Pardubice v Pardubickom kraji. 1. januára 2012 tu žilo 321 obyvateľov, z toho 158 mužov a 163 žien, pričom priemerný vek v obci bol 38,4 roka (muži 37,2 roka, ženy 39,6 roka).
Black Sabbath
2010–2014: Druhé spojenie s Osbournom a 13
Dňa 21. mája 2012 v Birminghame hrala skupina Black Sabbath a za bicími nástrojmi s nimi znovu po siedmych rokoch účinkoval Tommy Clufetos. V júni vystúpili na akcii Download Festival v anglickom Leicestershire, potom ukončili turné na podujatí Lollapalooza Festival v americkom meste Chicago. Koncom mesiaca skupina odišla do štúdia nahrávať nový album.
Dňa 13. januára 2013 skupina oznámila, že v júni chcú vydať svoj nový album, ktorý bude mať názov 13. Bicie nástroje v skladbách nahral Brad Wilk z kapely Rage Against the Machine a za producenta výroby albumu bol vybraný Rick Rubin. Mixovanie albumu začalo vo februári. Dňa 12. apríla 2013 skupina zverejnila zoznam jeho skladieb. Štandardná verzia albumu obsahuje osem nových nahrávok, luxusná verzia obsahuje tri bonusy.
Prvý singel k albumu 13, „God Is Dead?“ vyšiel 19. apríla 2013. Dňa 20. apríla 2013, prvýkrát po 40 rokoch, začali Black Sabbath svoje turné po Austrálii a Novom Zélande. Po ňom v lete 2013 nasledovala severoamerická časť koncertov. Druhý singel albumu, „End of the Beginning", mal premiéru 15. mája v epizóde programu CSI: Crime Scene Investigation. V júni 2013, bol album 13 na vrchole rebríčka UK Albums Chart ako aj amerického Billboard 200. V USA to bol prvý album od tejto kapely, ktorý sa v tomto rebríčku dostal až na jeho vrchol. V roku 2014, Black Sabbath dostali prvýkrát od roku 2000 Grammy Award za singel „God Is Dead?", cenu Best Metal Performance.
V júli 2013 vyrazili Black Sabbath na severoamerické turné (prvýkrát od júla 2001). Po ňom v októbri 2013 nasledovalo latinskoamerické turné. V novembri 2013 začala skupina svoje európske turné, ktoré trvalo do decembra 2013. V marci a apríli 2014 ako druhú časť svojho turné po Severnej Amerike, absolvovali 12 zastávok po Severnej Amerike (väčšinou v Kanade). Bolo to predtým, ako v júni 2014 vyrazili na druhú časť svojho európskeho turné, ktoré sa končilo koncertom v londýnskom Hyde Parku
2014–2017: Zrušený dvadsiaty album, The End a rozchod kapely
Dňa 29. septembra 2014 Osbourne pre časopis Metal Hammer povedal, že Black Sabbath by mali spolu s producentom Rickom Rubinom začiatkom nasledujúceho roka nahrávať ich v poradí dvadsiaty štúdiový album a v roku 2016 by mohli k jeho vydaniu absolvovať koncertné turné. V rozhovore z apríla 2015 však Osbourne uviedol, že sa tieto plány „môžu zmeniť“, a dodal: „Všetci žijeme v rôznych krajinách a verím, že niekto chce pracovať a niekto nie. No na ďalšie turné by sme spolu ísť mohli." Dňa 26. októbra 2015 oznámili, že kapela v zložení Osbourne, Iommi a Butler zahrá na akcii Download Festival dňa 11. júna 2016. V novembri 2016 Iommi na otázku, aké sú jeho plány po záverečnom turné Black Sabbath, odpovedal: „Budem písať. Možno budem niečo robiť s chlapmi v štúdiu, ale bez koncertovania.“
Dňa 4. marca 2016 Iommi hovoril v jednej diskusii o budúcej reedíci časti ich hudobného katalógu z doby, nahrávania so spevákom Tonym Martinom: „Vydaniu týchto albumov sme sa sprvoti vyhýbali. Bolo to kvôli sporomi s Ozzym Osbournom o názov Black Sabbath, ale určite k nim neskôr dôjde... Chcel by som pre tieto edície s Tonym Martinom dorobiť niekoľko nových skladieb... pozriem sa tiež na na to, čo máme na albumoch Cross Purpose a Forbidden. “ Martin navrhol, že by sa to mohlo zrealizovať v roku 2017 k 30. výročiu vydania albumu The Eternal Idol. V rozhovore z augusta Martin dodal: „[Iommi] má samozrejme stále svoje problémy s rakovinou a to by mohlo zabrániť tomu, aby sa toto všetko uskutočnilo, ale ak chce niečo zrealizovať, som na to pripravený.“ Dňa 10. augusta 2016 Iommi zverejnil, že jeho rakovina je v remisii.
Dňa 3. septembra 2015 bolo verejnosti oznámené, že Black Sabbath od januára 2016 do februára 2017 vyrazia na svoje posledné turné, ktoré nazvali The End. Koncerty sa konali na mnohých miestach v Spojených štátoch, v Kanade, v Európe, v Austrálii a na Novom Zélande. Napriek predchádzajúcim informáciám, že pred rozlúčkovým turné budú ešte nahrávať nový album, Osbourne nakoniec od tohto zámeru upustil. V čase turné sa ale predávalo 8-skladbové CD s názvom The End. Okrem niekoľkých koncertných nahrávok sú na ňom aj štyri skladby, ktoré vznikli ešte počas nahrávania albumu 13.
Záverečné koncerty tohoto turné sa uskutočnili v Genting aréne v ich domovskom meste Birminghame v Anglicku v dňoch 2. a 4. februára 2017. Svoj posledný koncert hrali dňa 4. februára 2017 v Birminghame. Posledná skladba vystúpenia bola vysielaná naživo na facebookovej stránke kapely a počas poslednej klaňačky sa kapele spustil ohňostroj.
Záverečné turné skupiny nebolo ľahké, pretože sa opäť prevalilo napätie medzi Osbournem a Iommim. Iommi napriek tomu uviedol, že nevylučuje možnosť jednorazových vystúpení: „To by som neodpisoval, keby sa to jedného dňa stalo. Je to možné. Alebo aj nahrať album. Vyrába sa len na jednom mieste. Ale neviem, či by sa to dalo.“ V rozhovore z apríla 2017 Butler zverejnil, že v Black Sabbath uvažovali po albume 13 o vydaní bluesového albumu, dodal ale, že „turné by bolo problémom“.
Dňa 7. marca 2017 Black Sabbath prostredníctvom príspevkov zverejnených na ich oficiálnych účtoch ich sociálnych sietí oznámili svoj oficiálny rozchod.
2017–súčasnosť: Aktivity po rozchode Black Sabbath
V júni 2018 v rozhovore pre spravodajskú reláciu ITV News Osbourne vyjadril záujem o opätovné stretnutie s Black Sabbath, ktoré by sa mohlo uskutočniť pri príležitosti Commonwealth Games 2022 v ich domovskom meste Birmingham. Iommi k tomu uviedol, že vystúpenie na podujatí v kapele Black Sabbath by bolo „skvelou vecou, ​​ktorá pomôže reprezentovať Birmingham. Som za to. Uvidíme, čo bude.“ Nevylúčil ani možnosť, že by sa skupina príležitostne stretla na jednotlivých koncertoch, no nie na celom turné.
V septembri 2020 Osbourne v rozhovore uviedol, že už nemá záujem na stretnutí: „Pre mňa už nie. Je to konečné. Mrzí ma len to, že neurobím s Billom Wardom v Birminghame svoju poslednú rozlúčkovú šou. Nemám z toho dobrý pocit... Bol by to tak fajn. Neviem, aké by boli ďalšie okolnosti, ale bolo by to pekné. Párkrát som hovoril s Tonym, ale nemám z toho nič, ani najmenší záujem o ďalšie vystúpenie. Možno sa Tony teraz nudí." Butler tiež 10. novembra 2020 v rozhovore pre Eonmusic možnosť akýchkoľvek budúcich vystúpení Black Sabbath vylúčil s dodatkom, že skupina skončila: „Už určite nebude Sabbath. Je koniec." Iommi ale o možnosti ďalšieho Renuion Tour v rozhovore pre Mercury News uvažoval a uviedol, že „by si rád s chlapmi zahral znova“ a že mu chýba publikum a pódium. Bill Ward v rozhovore pre Eddieho Trunka uviedol, že už sa na koncertovanie s Black Sabbath necíti, no vyjadril sa, že s Osbourneom, Butlerom a Iommim by ďalší album nahral rád.
Dňa 30. septembra 2020 Black Sabbath predstavili novú kolekciu obuvi Dr. Martens. Spolu s touto s britskou obuvníckou spoločnosťou si pri tejto príležitosti pripomenuli 50. výročie vydania albumov Black Sabbath a Paranoid. Dňa 13. januára 2021 skupina oznámila, že 5. marca 2021 vydá rozšírené luxusné reedície albumov Heaven & Hell a Mob Rules, ktoré budú obsahovať aj doteraz nezverejnený hudobný materiál.
Hudobný štýl
Black Sabbath bola heavymetalová skupina. Ich hudobný štýl bol zaraďovaný aj k psychedelickému rocku ako aj k acid rocku. Skupina bola označovaná za tých, ktorí ovplyvnili novo definované žáanre ako sú stoner rock, grunge, doom metal a sludge metal. V začiatkoch kapelu Black Sabbath ovplyvnili skupiny Cream, The Beatles, Fleetwood Mac, Jimi Hendrix, John Mayall & the Bluesbreakers, Blue Cheer, Led Zeppelin a Jethro Tull.
Aj keď skupina Black Sabbath prešla mnohými personálnymi zmenami, ako aj zmenami v hudobnom štýle, pre ich tvorbu sú charakteristické temné zlovestné texty a zádumčivá hudba. Vo svojej tvorbe často využívali hudobný trojtón niekedy nazývaný aj diabolský interval. Ich albumy z Ozzyho éry, ako napr. Sabbath Bloody Sabbath (1973), boli skôr ovplyvnené progressívnym rockom, a svojou temnotou kontrastovali s populárnou hudbou začiatku 70. rokov 20. storočia. Táto skutočnosť bola príčinou, že v tomto období nemala kapela Black Sabbath u hudobnej kritiky príliš pozitívnu odozvu. Black Sabbath, rovnako ani iní vtedajší heavymetaloví hudobníci, nedostávali priestor ani vo vysielaniach rockovo zameraných hudobných rádií.
Hlavným autorom hudobných rífov v nahrávkach skupiny bol Tony Iommi, kým Osbourne zhudobňoval ich vokálne časti a basgitarista Geezer Butler písal pre ne texty. Tento postup bol pre Iommiho niekedy frustrujúci. Býval často pod tlakom, lebo musel prísť s novým materiálom. Často pritom hovorieval: „Keby som ja neprišiel s ničím, nikto by nič neurobil.“ O Iommiho vplyvu Osbourne neskôr povedal: „Miliónkrát som hovoril, že Tony Iommi by mal byť v zozname velikánov hudby. Dokázal vziať do ruky gitaru, zahral ríf a vy ste mu povedali, že toto je pecka, ktorú už ničím neprekoná. Vrátili sme sa späť a môžme sa staviť o miliardu dolárov, že prišiel s ďalším rífom, ktorý vás vyzul z vašich smardľavých ponožiek.“
Počnúc ich tretím albumom, Master of Reality (1971), sa zvuk kapely Black Sabbath začal vyznačovať zvukom podladených gitár. V roku 1965, pred založením skupiny Black Sabbath, utrpel gitarista Tony Iommi nehodu pri práci vo valcovni plechov. Stratil pri nej končeky dvoch prstov na pravej ruke. Iommi sa vtedy takmer vzdal hudby, no jeho vedúci mu poradil, aby si vypočul Djanga Reinhardta, džezového gitaristu, ktorý po úraze pri požiari stratil pohyblivosť na dvoch prstoch. Inšpirovaný Reinhardtom si Iommi vyrobil z plastu a kože dva náprstky ktorými si zakryl chýbajúce končeky prstov. Aby vedel tieto protézy využívať na gitare používal mäkšie a podladené struny. Na začiatku histórie skupiny Iommi experimentoval s rôznymi ladeniami, vrátane C♯, či zníženia o 3 poltóny. Nakoniec použil ladenie E♭/D♯, niekedy aj pol krok štandardného ladenia.
Hudobný odkaz kapely
Na celom svete kapela Black Sabbath predala viac ako 70 miliónov svojich hudobných nahrávok. Podľa RIAA má v Spojených štítoch certifikovaný predaj 15 miliónov nosičov. Black Sabbath sú jednou z najvplyvnejších heavy metalových skupín hudobnej histórie. Ich album Paranoid (1970) patrí k základným prelomovým dielam, ktoré sa definovali tento hudobný žáner. Podľa časopisu Rolling Stone je to album, ktorý „navždy zmenil hudbu“ a kapelu v tomto periodiku označili za „The Beatles heavy v metalovom hudobnom žánri“. Časopis Time nazval album Paranoid „rodiskom heavy metalu“ a umiestnil ho svojho zoznamu prvej stovky najlepších hudobných albumov všetkých čias.
Podľa televíznej stanice MTV je Black Sabbath číslom jeden v ich zozname desiatky najlepších heavy metalových skupín a televízny kanál VH1 ich dal na druhé miesto svojho zoznamu stovky najlepších hardrokových hudobníkov. Táto televízia dala pieseň „Iron Man“ na prvé miesto svojho zoznamu najlepších metalových skladieb. Podľa časopisu Rolling Stone je kapela na 85 mieste zoznamu stovky najlepších hudobníkov všetkých čias. Na portáli Allmusic William Ruhlmann hovorí, že „Black Sabbath mali taký vplyv na vývoj heavymetalovej rockovej hudby, že bol určujúcou silou v tomto štýle. Skupina priviedla blues-rockový zvuk z konca 60. rokov aký mali Cream, Blue Cheer a Vanilla Fudge k svojmu logickému štýlu. Spomalili tempo, zvýraznili basy a zdôraznili vrieskajúce gitarové sóla a zavýjajúce vokály plné textov vyjadrujúcich duševné utrpenie a strašidelné fantázie. Kým ich predchodcovia zjavne vychádzali z elektrifikovanej bluesovej tradície, Black Sabbath poslali túto tradíciu novým smerom a tým pomohli zrodu hudobného štýlu, ktorý o desaťročia neskôr pritiahol milióny fanúšikov.“
Podľa Holly George-Warrena z Rolling Stone „Black Sabbath boli kráľom heavy metalu 70. rokov 20. storočia.“ Aj napriek tomu, že skupina bola pôvodne „opovrhovaná rockovými hudobnými kritikmi a tvorcovia rozhlasových hudobných programov ju tiež ignorovali“, do konca prvého desaťročia svojej existencie predali viac ako 8 miliónov albumov.
Vplyvy a inovatívny prístup
Skupina Black Sabbath ovplyvnila mnoho hudobníkov a hudobných kapiel, ako sú napríklad Judas Priest, Iron Maiden, Diamond Head, Slayer, Metallica, Nirvana, Korn, Black Flag, Mayhem, Venom, Guns N' Roses, Soundgarden, Body Count, Alice in Chains, Anthrax, Disturbed, Death, Opeth, Pantera, Megadeth, the Smashing Pumpkins, Slipknot, Foo Fighters, Fear Factory, Candlemass, Godsmack, či Van Halen. Pre skupinu boli nahraté dva tzv. Tribute albumy: Nativity in Black Volume 1 & 2, ktoré v predaji získali zlatú certifikáciu. Coververzie pôvodných piesní kapely Black Sabbath na ne nahrali skupiny Sepultura, White Zombie, Type O Negative, Faith No More, Machine Head, Primus, System of a Down, a Monster Magnet.
Chris Adler z Lamb of God povedal: „Ak niekto, kto hrá heavy metal, tvrdí, že nebol ovplyvnený hudbou kapely Black Sabbath, potom si myslím, že vám klame. Myslím si, že všetka heavymetalová hudba bola do istej miery ovplyvnená tým, čo Black Sabbath nahral.“ Rob Halford, spevák z kapely Judas Priest o Black Sbbath raz poznamenal: „Boli a stále sú priekopníckou kapelou. Môžete si dať prvý album Black Sabbath a stále znie rovnako sviežo ako pred 30-timi rokmi. Je to preto, lebo skvelá hudba má nadčasové schopnosti: Pre mňa sú Sabbath v rovnakej lige ako Beatles alebo Mozart. Sú na špici niečoho mimoriadneho. “ Gitarista Tom Morello z kapely Rage Against the Machine vo svojom stanovisku o Black Sabbath hovorí: „Najťažšie, coolové rífy a apokalyptycký nárek Ozzyho Osbournea nemajú konkurenciu. Zúfalstvo a hrozivú situáciu robotníckej triedy z birminghamských ulíc, odkiaľ Black Sabbath prišli, počujete z každej drážky ich albumov. Ich príchod na hudobnú scénu zomlel kultúru hippies, celú tú psychedéliu s kvetinovou silou na kašu a nastavil štandardy pre budúce heavymetalové kapely. “ Phil Anselmo z kapiel Pantera a Down poznamenal, žet „Iba blázon by prehliadol to, čo Black Sabbath doniesol do heavymetalového žánru“.
Podľa gitaristu Tracii Guns z L.A. Guns a neskôr aj z Guns N' Roses, je hlavný gitarový ríf skladby „Paradise City“ z albumu Appetite for Destruction (1987), ovplyvnený skladbou „Zero the Hero“ z albumu Born Again. Gitarista z kapely King Diamond, Andy LaRocque, potvrdil, že gitarová časť piesne „Sleepless Nights“ na ich albume Conspiracy (1989) je inšpirovaná Iommiho hrou na albume Never Say Die!.
Pradoxne pre úraz, pri ktorom mu boli v oceliarni amptutované končeky dvoch prstov, je Tony Iommi je považovaný za zakladateľa hry na podladených gitarových strunách. Časom si na tento spôsob hry nechával struny vyrábať na mieru
Black Sabbath mali vplyv aj v televízii i literatúre a v mnohých prípadoch sa stali synonymom heavy metalu. Vo filme Almost Famous dáva Lester Bangs protagonistovi úlohu zakryť skupinu (bod deja) nesmrteľnou vetou: „Daj mi 500 slov o Black Sabbath“. Publikácia súčasnej hudby a umenia, časopis Trebuchet Magazine, to zaviedla do praxe tým, že požiada všetkých nových prispevateľov, aby napísali krátky text (500 slov) o Black Sabbath a tým preukázali svoju kreativitu.
Tŕnie
Tŕnie je obec na Slovensku v okrese Zvolen. Osady Budička a Kašová Lehôtka, ktoré patria k obci boli v marci 1945 vypálené, nemeckými vojakmi za pomoc partizánom.
Šarkanova diera
Šarkanova diera je jaskyňa a prírodná pamiatka v katastrálnom území obce Poráč v okrese Spišská Nová Ves v Košickom kraji, nachádza sa v Správe slovenských jaskýň. Územie bolo vyhlásené v roku 1994 a naposledy novelizované v roku 2008. Ochranné pásmo nebolo určené.
Predmetom ochrany je: Jaskyňa je prístupná návštevníkom za účelom zotavenia a poznávania jej prírodných a historických hodnôt.
Ján Záhor
Ján Záhor (* 3. apríl 1925, Banská Bystrica - † 5. november 1995, Banská Bystrica) bol slovenský lekár-chirurg.
4425 Bilk
4425 Bilk je planétka s priemerom 22 km, ktorú objavil český astronóm Luboš Kohoutek 30. októbra 1967.
Deuxville
Deuxville je francúzska obec, ktorá sa nachádza v departemente Meurthe-et-Moselle, v regióne Lotrinsko.
Poloha
Obec má rozlohu. Najvyšší bod je položený a najnižší bod
Obyvateľstvo
Počet obyvateľov obce je.
Nasledujúci graf zobrazuje vývoj počtu obyvateľov v obci.
Heidwiller
Heidwiller je francúzska obec, ktorá sa nachádza v departemente Haut-Rhin, v regióne Alsasko.
Poloha
Obec má rozlohu. Najvyšší bod je položený a najnižší bod
Obyvateľstvo
Počet obyvateľov obce je.
Nasledujúci graf zobrazuje vývoj počtu obyvateľov v obci.